b'\n_START_ARTICLE_\nYorkshire Dales\n_START_PARAGRAPH_\nYorkshire Dales on yl\xc3\xa4nk\xc3\xb6alue Pohjois-Englannissa. Se jakaantuu North Yorkshiren ja Cumbrian kreivikuntien kesken, ja suurin osa siit\xc3\xa4 kuuluu North Yorkshiren kansallispuistoon, joka perustettiin vuonna 1954. Kansallispuistossa k\xc3\xa4y vuosittain noin yhdeks\xc3\xa4n miljoonaa vierailijaa._NEWLINE_Yorkshire Dales muodostuu jokilaaksoista ja niiden v\xc3\xa4liss\xc3\xa4 kohoavista kukkuloista, jotka levitt\xc3\xa4ytyv\xc3\xa4t Yorkin laaksosta l\xc3\xa4nteen kohti Penniineit\xc3\xa4. Suurin osa laaksoista laskee it\xc3\xa4\xc3\xa4n Yorkin laaksoon ja siit\xc3\xa4 Ouse- ja Humberjokia pitkin Pohjanmereen. Laaksoista tunnetuimpia ovat Coverdale, Wensleydale, Nidderdale ja Swaledale. Suosituimpia n\xc3\xa4ht\xc3\xa4vyyksi\xc3\xa4 ovat Aysgarthin, Ingletonin ja Hardrawin vesiputoukset, Malham Cove, Bolton Abbey sek\xc3\xa4 luolastot White Scar ja Ingleborough. Fountains Abbey ja Studleyn kuninkaallinen puisto alueen it\xc3\xa4rajan tuntumassa l\xc3\xa4hell\xc3\xa4 Riponia muodostavat Unescon maailmanperint\xc3\xb6kohteen._NEWLINE_Alueen pohjoisosassa suuret laaksot (Wensleydale, Swaledale ja Teesdale) kulkevat l\xc3\xa4nnest\xc3\xa4 it\xc3\xa4\xc3\xa4n, Etel\xc3\xa4osassa laaksojen suunta on pohjoisesta etel\xc3\xa4\xc3\xa4n, n\xc3\xa4ihin kuuluvat Ribblesdale, Malhamdale, Airedale, Wharfedale ja Nidderdale. Kantatie A684 kulkee alueen poikki seuraillen Wensleydalea Hawesin, Bainbridgen ja Aysgarthin kautta._NEWLINE_Sana "Dales" on vanhaa viikinkien tai germaanista alkuper\xc3\xa4\xc3\xa4, samoin kuin ruotsin dal tai saksan thal, ja tarkoittaa laaksoa._NEWLINE_Yorkshire Dalesin alue on kalkkikive\xc3\xa4, ja j\xc3\xa4\xc3\xa4kaudet ovat kaivertaneet alueen kallioper\xc3\xa4\xc3\xa4n laajoja luolaj\xc3\xa4rjestelmi\xc3\xa4, joista joissakin on n\xc3\xa4ytt\xc3\xa4vi\xc3\xa4 tippukivimuodostelmia.\n_START_SECTION_\nWensleydale\n_START_PARAGRAPH_\nWensleydale on Urejoen laakso, joka on saanut nimens\xc3\xa4 Wensleyn kyl\xc3\xa4n mukaan. Laakson muut kaupungit ovat Hawes l\xc3\xa4nness\xc3\xa4 ja Leyburn id\xc3\xa4ss\xc3\xa4. Wensleydalen yl\xc3\xa4juoksu Penniineilt\xc3\xa4 Aysgarthin putouksille tunnetaan erityisen luonnonkauniina maisemana, joka on parhaimmillaan niittykukkien kukkiessa laitumilla. Aysgarthin putouksissa joki sy\xc3\xb6ksyy kahtena pitk\xc3\xa4n\xc3\xa4 koskena kalkkikivisten askelmien yli._NEWLINE_Bainbridgen kyl\xc3\xa4n l\xc3\xa4hell\xc3\xa4 on roomalaisten sotilasleirin rauniot ja s\xc3\xa4ilynyt pala roomalaistiet\xc3\xa4, joka on nykyisin osa suosittua vaellusreitti\xc3\xa4. Reitin varrella on my\xc3\xb6s Semer Water, yksi Yorkshire Dalesin harvoista luonnollisesti syntyneist\xc3\xa4 j\xc3\xa4rvist\xc3\xa4._NEWLINE_Wensleydalen kivilouhoksista kaivettiin aikoinaan rakennuskive\xc3\xa4 esimerkiksi Manchesterin Victorian asemaan.\n_START_SECTION_\nSwaledale\n_START_PARAGRAPH_\nSwaledale on pohjoisin ja karuin varsinaisista suurista laaksoista. Laakson suurin kaupunki on Richmond. Thwaiten kyl\xc3\xa4st\xc3\xa4 l\xc3\xa4htee etel\xc3\xa4\xc3\xa4n Buttertube Pass-sola, joka yhdist\xc3\xa4\xc3\xa4 Swaledalen Wensleydaleen. Swaledalsessa on louhittu lyijy\xc3\xa4 1700- ja 1800-luvulla, ja louhosten j\xc3\xa4lki\xc3\xa4 n\xc3\xa4kyy kukkuloiden rinteiss\xc3\xa4.\n_START_SECTION_\nCoverdale\n_START_PARAGRAPH_\nCoverdale on yksi rauhallisista yl\xc3\xa4juoksujen pikkulaaksoista, joka seuraa Coverjokea sen l\xc3\xa4hteilt\xc3\xa4 Kettlewellist\xc3\xa4 Middlehamiin, joka tunnetaan Rikhard III:n kotilinnana,  ja jatkaa siit\xc3\xa4 pohjoiseen Leyburniin, miss\xc3\xa4 se yhtyy Wensleydaleen.\n_START_SECTION_\nDentdale\n_START_PARAGRAPH_\nDeejoen laakso eli Dentdale on korkeiden kukkuloiden suojaama laakso, alueen l\xc3\xa4nsiosassa. Se on saanut nimens\xc3\xa4 Dentin kyl\xc3\xa4st\xc3\xa4, joka on mukulakivikatujen ja valkoiseksi kalkittujen vanhojen talojen koristama idylli._NEWLINE_Dentdale oli yksi viimeisist\xc3\xa4 paikoista, joissa keltit pitiv\xc3\xa4t puoliaan anglosaksisia valloittajia vastaan. Laakso on saanut nimens\xc3\xa4 Dentin kyl\xc3\xa4st\xc3\xa4, miss\xc3\xa4 sijaitsee Englannin korkeimmalla oleva rautatieasema. Laakso liittyy my\xc3\xb6s kveekarien historiaan. 1800-luvulla villasukkien kutominen oli t\xc3\xa4rke\xc3\xa4 tulonl\xc3\xa4hde paikallisille, sill\xc3\xa4 Englannin armeija osti k\xc3\xa4ytt\xc3\xa4m\xc3\xa4ns\xc3\xa4 sukat Dentdalesta.'